ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ

της 21ης Δεκεμβρίου 1999

σχετικά με την εφαρμογή μέτρων για την καταπολέμηση του παιδοφιλικού τουρισμού

(1999/C 379/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

1) ΚΑΤΑΓΓΕΛΛΕΙ ΚΑΙ ΚΑΤΑΔΙΚΑΖΕΙ τον παιδοφιλικό τουρισμό ως σοβαρή παραβίαση των δικαιωμάτων του παιδιού και της ανθρώπινης αξιοπρέπειας,

2) ΥΠΕΝΘΥΜΙΖΕΙ τη σύμβαση των Ηνωμένων Εθνών του 1989 για τα δικαιώματα του παιδιού με την ευκαιρία της 10ης επετείου της και το σχέδιο δράσης που εγκρίθηκε στο Παγκόσμιο συνέδριο για τη σεξουαλική εκμετάλλευση των παιδιών που πραγματοποιήθηκε στη Στοκχόλμη το 1996,

3) ΖΗΤΩΝΤΑΣ να πραγματοποιηθεί ταχεία πρόοδος στις εργασίες για την εκπόνηση του προαιρετικού πρωτοκόλλου της Σύμβασης για τα δικαιώματα του παιδιού σχετικά με την αγοραπωλησία παιδιών, την παιδική πορνεία και την παιδική πορνογραφία με στόχο την επιτυχή περάτωση των εργασιών μέσα στο 2000,

4) ΧΑΙΡΕΤΙΖΕΙ την ανακοίνωση της Επιτροπής, της 26ης Μαΐου 1999, σχετικά με την εφαρμογή μέτρων για την καταπολέμηση του παιδοφιλικού τουρισμού ως έκθεση για την πρόοδο που έχει σημειωθεί στην καταπολέμηση του σεξουαλικού τουρισμού για την περίοδο 1997-1998 στους ακόλουθους τέσσερις τομείς δράσης: βελτίωση των γνώσεων για το φαινόμενο του παιδοφιλικού τουρισμού, ενίσχυση της αποτελεσματικότητας και της επιβολής της εφαρμογής της νομοθεσίας, περιλαμβανομένου του εξωεδαφικού ποινικού δικαίου, εντατικοποίηση των προσπαθειών για την ανάσχεση της ροής σεξοτουριστών από κράτη μέλη και ανάπτυξη μέτρων για την καταπολέμηση του σεξουαλικού τουρισμου σε τρίτρες χώρες,

5) ΥΠΟΓΡΑΜΜΙΖΕΙ τον διατομεακό χαρακτήρα της καταπολέμησης του παιδοφιλικού τουρισμού ο οποίος απαιτεί σε όλα τα επίπεδα δράσης συντονισμένη και ολοκληρωμένη προσέγγση, η οποία να συνδυάζει τη δικαιοσύνη και τις εσωτερικές υποθέσεις, τις κοινωνικές υποθέσεις, την υγεία, την παιδεία, τον τουρισμό, τις νέες τεχνολογίες των πληροφοριών και την εσωτερική αγορά καθώς και την εξωτερική πολιτική και τα ανθρώπινα δικαιώματα,

6) ΧΑΙΡΕΤΙΖΕΙ τις πρωτοβουλίες της Ευρωπαϊκής Ένωσης σχετικά με την προστασία των παιδιών στο πλαίσιο της κοινής δράσης 97/154/ΔΕΥ, της 24ης Φεβρουαρίου 1997, σχετικά με την καταπολέμηση της εμπορίας ανθρώπων και της σεξουαλικής εκμετάλλευσης παιδιών(1)· την κοινή θέση (ΕΚ) αριθ. 37/1999, της 13ης Σεπτεμβρίου 1999, που καθορίστηκε από το Συμβούλιο για την έκδοση απόφασης του Ευρωπαϊκού Κοινοβουλίου και του Συμβουλίου για τη θέσπιση προγράμματος κοινοτικής δράσης (πρόγραμμα ΔΑΦΝΗ) (2000-2003) περί προληπτικών μέτρων κατά της βίας εις βάρος παιδιών, εφήβων και γυναικών(2)· την κοινή δράση 96/700/ΔΕΥ, της 29ης Νοεμβρίου 1996, για την κατάρτιση προγράμματος ενθάρρυνσης και ανταλλαγών μεταξύ των υπευθύνων για την καταπολέμηση της εμπορίας ανθρώπων και της σεξουαλικής εκμετάλλευσης παιδιών(3) (πρόγραμμα STOP, το οποίο καλύπτει την περίοδο 1996-2000)· και τις δράσεις που έχουν ως στόχο την καταπολέμηση της παιδικής πορνογραφίας στο Διαδίκτυο,

7) ΠΑΡΟΤΡΥΝΕΙ την Επιτροπή και τα κράτη μέλη να συνεχίσουν και να αναπτύξουν περαιτέρω κατάλληλες πρωτοβουλίες για την καταπολέμηση του παιδοφιλικού τουρισμού στους τέσσερις τομείς δράσεις που επισημαίνονται στην ανακοίνωση της Επιτροπής, με βάση μια διαπυλωνική προσέγγιση,

8) ΘΕΩΡΕΙ αναγκαίο για την Επιτροπή και τα κράτη μέλη να συνεχίσουν να υποστηρίζουν δραστηριότητες ευαισθητοποίησης και να ενθαρρύνουν την ανάπτυξη κωδίκων δεοντολογίας και άλλων αυτορρυθμιζόμενων συστημάτων στη βιομηχανία του τουρισμού και αποδίδει ιδιαίτερη σημασία στην αποτελεσματική εφαρμογή τους.

9) ΧΑΙΡΕΤΙΖΕΙ όλες τις προσπάθειες ανάπτυξης μέτρων καταπολέμησης του παιδοφιλικού τουρισμού μέσω πρόληψης, καταστολής και ενίσχυσης προς τα θύματα στις χώρες όπου τα παιδιά είναι ιδιαίτερα εκτεθειμένα σε τέτοια κατάχρηση, και παροτρύνει προς εντατικοποίηση των προσπαθειών αναχαίτισης του ρεύματος παιδοφιλικού τουρισμού από τα κράτη μέλη,

10) ΚΑΛΕΙ την Επιτροπή και τα κράτη μέλη να εξασφαλίσουν ότι όλες οι πολιτικές τους σχετικά με την ανάπτυξη και τη συνεργασία υποστηρίζουν την καταπολέμηση του παιδοφιλικού τουρισμού.

11) ΚΑΛΕΙ την Επιτροπή και τα κράτη μέλη να συνεργαστούν στενά, με συμπληρωματικό και συντονισμένο τρόπο, στο πλαίσιο των αντίστοιχων τομέων αρμοδιότητας τους και σε συνεργασία με τις σχετικές οργανώσεις, για την καταπολέμηση του παιδοφιλικού τουρισμού ως ειδική συμβολή στο γενικό στόχο της προστασίας του παιδιού.

(1) ΕΕ L 63 της 4.3.1997, σ. 2.

(2) ΕΕ C 317 της 4.11.1999, σ. 1.

(3) ΕΕ L 322 της 12.12.1996, σ. 7.